Gandia descobreix el significat del color en el món en una exposició de fotografies de National Geographic
13 juny 2023

## Gandia descobreix el significat del color en el món en una exposició de fotografies de National Geographic13 juny 2023Última actualització: 13 juny 2023

![](../gestion/img/6a552b7f45fea16bef769c11e56c6e70d839e683c88cd4dd9a1ac2c2ec15c1f5.jpg)  
  

L’alcalde de Gandia, **José Manuel Prieto**; la directora d’Àrea de Negoci de CaixaBank a Gandia, **Elena Paula Durá**; la responsable Territorial de la Fundació ”la Caixa” a la Comunitat Valenciana, **Soraya Casado**; i la comissària de la mostra, **Manuela Pedrón** han presentat avui al Passeig del Port de Gandia _Colors del món_, una mostra que ens acosta a la gran varietat de paisatges del nostre planeta i als colors que els caracteritzen.

A través de 42 instantànies de fotògrafs de National Geographic, la mostra organitzada per la Fundació ”la Caixa” en col·laboració amb l’Ajuntament de Gandia, convida a reflexionar sobre el color, element que ens envolta en tot moment i que és capaç d’influir en la manera com ens sentim i omplir-nos de força, relaxar-nos o emocionar-nos. Per evitar que ens passin desapercebuts tots els tons i matisos dels colors, aquesta exposició els converteix en protagonistes absoluts.

En les corprenedores fotografies dels bromosos blaus de la llum del matí, dels vívids porpres i vermells de la posta de sol, dels intensos verds dels camps o dels daurats de les fulles de la tardor, els visitants hi trobaran una reflexió molt inspiradora sobre el significat dels colors, les seves qualitats i el seu simbolisme al llarg de la història.

A través de prestigiosos fotògrafs de National Geographic, entre els quals hi ha els multipremiats Joel Sartore, Steve McCurry, Michael Nichols, Lynn Johnson, Jodi Cobb, Paul Nicklen o Frans Lanting, coneixerem les connotacions dels colors en les cultures d’arreu del món a partir de l’àmplia gamma de grocs, taronges, vermells, violetes, blaus, verds i blancs.

Una mínima diferència en la longitud d’ona lluminosa determina que vegem el color vermell o el blau, i la psique humana ha dotat aquests colors de connotacions que s’han generalitzat en les cultures d’arreu del món. La humanitat s’ha sentit atreta pels colors des de temps immemorials. Un dels primers colors que es van buscar és el porpra tiri, utilitzat pels antics fenicis i extret de les glàndules d’uns cargols del mar Mediterrani. Els costos de producció eren tan elevats que només els rics es podien permetre tenir vestits amb aquest tint, cosa que va generar per sempre un simbolisme al voltant d’aquest color, també anomenat _porpra reial_.

Aquesta exposició forma part del programa Art al carrer, amb el qual la Fundació ”la Caixa” vol fer de Gandia un museu a cel obert. La divulgació és un instrument bàsic per promoure el creixement de les persones. Per aquest motiu, a través d’aquestes exposicions l’entitat té l’objectiu d’apropar la cultura i la ciència a tot tipus de públics.

**VALORACIONS**  
  
**Elena Paula Durà**, directora d'Àrea de Negoci de CaixaBank a Gandia, ha volgut agrair al consistori la seua predisposició a l'hora d'acollir una vegada més les mostres que organitza “Fundació La Caixa”.  
“La cultura per a Fundació La Caixa és una eina perquè la població s'acoste a ella siga com siga el seu àmbit. És la primera vegada que venim a Gandia amb una exposició d'art al carrer, en la qual veurem 42 fotografies de diferents fotògrafs de National Geographic preses en molts llocs del planeta que conten històries dels habitants, de la naturalesa, així com la sociologia i psicologia dels colors i com aquests són capaços d'influir en aqueixa mirada que tenen tant els éssers humans com la pròpia naturalesa”.  
  
Per part seua, **Manuela Padrón** comissaria de l'exposició ha afirmat que “aquesta mostra ofereix una mirada cap a territoris molt llunyans a través dels colors. Podem acostar-nos als blaus i violetes dels fons marins o als rojos i grocs dels capvespres. Aquesta és la diversitat que ens aporta aquesta exposició. Algunes imatges han sigut preses a Xile i altres en Nova Guinea, llocs molt diferents els uns dels altres”.  
  
**Finalment, José Manuel Prieto** ha destacat que la col·laboració amb la Fundació La Caixa “fa possible que hi haja una oferta més, una exposició de referència” i ha posat en valor la importància de tindre “l'hàbit de la cultura a les destinacions turístiques i acostar-lo a tots aquells que resideixen ací a la platja de Gandia i als quals ens visiten”.  
  
La primera autoritat municipal ha afirmat que “la Fundació La Caixa és un dels actors que més ha contribuït de manera històrica a engrandir els estius a la platja de Gandia” i sobre la mostra ha declarat que “molts dels colors que apareixen en l'exposició reflecteixen molt bé aquesta destinació, amb el seu port i la seua llum. Només per això val la pena que agraïm a la fundació el seu treball. Que seguisca aquesta aliança tan arrelada com aquesta fent que els estius de la ciutat siguen els millors per a viure i per a gaudir”.

**Del 14 de juny al 10 de juliol de 2023**

Passeig del Port (Passeig del Moll dels Borja). Gandia.

**Obert 24h per a públic general**

**Visites guiades per a públic general**

Dissabtes a les 18 h, en valencià

Diumenges a les 12 h, en castellà

**Visites escolars i altres col·lectius:**

De dilluns a divendres, de 10 a 13 h i de 16 a 18 h

Prèvia cita, trucant al 900 80 11 37